छात्र को भेजे अश्लील मैसेज, कहा-वीडियो कॉल करो; शिकायत करने पर नंबर काट दिए
डांस सिखाने के लिए मशहूर 'कलाक्षेत्र फाउंडेशन' में यौन उत्पीड़न का मामला सामने आया है। तमिलनाडु की राजधानी चेन्नई में स्थित फाउंडेशन की छात्राएं विरोध में सड़कों पर उतर आई हैं।
डांस सिखाने के लिए मशहूर 'कलाक्षेत्र फाउंडेशन' में यौन उत्पीड़न का मामला सामने आया है। तमिलनाडु की राजधानी चेन्नई में स्थित फाउंडेशन की छात्राएं विरोध में सड़कों पर उतर आई हैं।
छात्राओं ने शिक्षकों पर सेक्शुअल हैरेसमेंट के आरोप लगाए। उन्होंने मैनेजमेंट पर मामले को लेकर निष्क्रियता बरतने का आरोप लगाया है।
एक पूर्व छात्रा की शिकायत पर संस्थान के एक असिस्टेंट प्रोफेसर और डांसर हरि पद्मन को पुलिस ने गिरफ्तार किया है।
कई स्टूडेंट ने सुनाई आपबीती
मीडिया से बात करते हुए एक पूर्व छात्रा ने बताया कि संस्थान के एक टीचर ने पहले मुझे सोशल मीडिया पर फ्रेंड रिक्वेस्ट भेजी। जब मैंने उसे एक्सेप्ट नहीं किया तो उसने मुझ पर दबाव बनाते हुए कहा कि तुम मुझसे एक फ्रेंड की तरह क्यों नहीं जुड़ रही हो।
तब मैंने टीचर की फ्रेंड रिक्वेस्ट स्वीकार कर ली। फिर वह मुझे ऐसे अश्लील मैसेज करने लगा जिनके बारे में मैं अपने करीबी दोस्तों तक को भी नहीं बता सकती थी।
फिर एक बार टीचर ने मुझे गंदे तरीके से छुआ और जब उसने और ज्यादा आगे बढ़ने की कोशिश की तो मैंने विरोध किया। इसका नतीजा ये हुआ कि मुझे कम ग्रेड मिले।
एक और मामला छात्र (Male Student) से जुड़ा है जिसको एक अन्य टीचर ने आधी रात को पहले 'गुड नाइट' का मैसेज भेजा। जब उस लड़के ने रिप्लाई किया तो टीचर की तरफ से मैसेज आया कि अगर तुम अकेले हो तो मेरे पास आ जाओ। छात्र ने बताया कि मैसेज पढ़कर मुझे एकदम से धक्का सा लगा।
टीचर ने फिर मुझसे वीडियो कॉल करने को कहा ताकि वह मुझे पूरी तरह से देख सके। इसके बाद वह मुझे अश्लील मैसेज करने लगा। मेरे लिए इस तरह की हरकत से निपटना मुश्किल था और मैं बीमार पड़ गया। जब उसकी हरकतें बढ़ती गईं तो मैंने अथॉरिटी को शिकायत की।
आगे बढ़ने से पहले इस पोल पर अपनी राय दें
सोशल मीडिया के जरिए मामला खुला
'आईआईटी ऑफ फाइन आर्ट' कहे जाने वाले इस संस्थान में मामला खुलने की शुरुआत कुछ सोशल मीडिया ग्रुप्स से हुई जिनमें स्टूडेंट यौन उत्पीड़न को लेकर चर्चा करने लगे। लेकिन मामला तब और आगे बढ़ गया जब लीला सैमसन, अनीता रत्नम जैसी जानी-मानी डांसर ने अपने सोशल मीडिया एकाउंट पर इस तरह के यौन दुराचार के बारे में बताया।
इसी बीच, छात्राओं का विरोध प्रदर्शन बढ़ता ही जा रहा है। कलाक्षेत्र के सभी काम ठप हो गए हैं। छात्राओं का आरोप है कि उन्हें आयोग की चेयरपर्सन से मिलने नहीं दिया गया। स्थिति यहां तक पहुंच गई कि राज्य की विधानसभा में भी इस मुद्दे पर चर्चा करानी पड़ी।
पुरुष शिक्षकों पर आरोप, मैनेजमेंट ने नहीं की कार्रवाई
आरोप है कि कलाक्षेत्र में हरि पद्मन सहित 4 ऐसे शिक्षक हैं जो छात्राओं का यौन शोषण कर रहे हैं। ऐसा भी नहीं था कि स्टूडेंट ने कहीं शिकायत न की हो। वे प्रबंधन से इस बारे में 2008 से लेकर अब तक कई बार शिकायत कर चुके हैं। लेकिन आरोपियों के खिलाफ कोई कार्रवाई नहीं हुई।
मामला राष्ट्रीय महिला आयोग तक जा पहुंचा। एनसीडब्ल्यू की चेयरपर्सन रेखा शर्मा ने तमिलनाडु पुलिस प्रमुख को मामले की जांच कर कार्रवाई करने का नोटिस भेजा। लेकिन जांच आगे नहीं बढ़ सकी तो खुद जाकर संस्थान के मैनेजमेंट से मुलाकात की। तमिलनाडु महिला आयोग की चेयरपर्सन एएस कुमारी ने भी कलाक्षेत्र का दौरा कर मामले की जांच की है और अपनी रिपोर्ट सरकार को सौंपी है।
चेन्नई की एक और यूनिवर्सिटी में छात्रा के यौन उत्पीड़न मामला आया
4 साल पहले चेन्नई के नजदीक एसआरएम यूनिवर्सिटी में एक छात्रा के साथ यौन उत्पीड़न करने का मामला सामने आया था। बाद में इसके लिए एक सफाई कर्मचारी की करतूत को पुलिस ने उजागर किया। इस दौरान एसआरएम इंस्टीट्यूट ऑफ साइंस एंड टेक्नॉलॉजी में ग्रेजुएशन कर रही सेकंड ईयर की छात्रा ने यूनिवर्सिटी प्रशासन में सफाई कर्मचारी के खिलाफ शिकायत दर्ज कराई थी।
लेकिन प्रशासन ने कार्रवाई टालने की कोशिश की और उलटे पीड़िता के पहनावे पर सवाल उठाए। इसके बाद स्टूडेंट ने प्रदर्शन करना शुरू कर दिया। तब जाकर यूनिवर्सिटी प्रशासन ने तत्काल कार्रवाई शुरू की और पुलिस में शिकायत दर्ज कराई।